ઘણા લોકો મેકઅપની શરૂઆત ફાઉન્ડેશનથી કરે છે, પરંતુ આ એક બહુ મોટી ભૂલ છે. ખાસ કરીને તેમના માટે જેમને આંખની આસપાસ કાળાં કૂંડાળાંની સમસ્યા સતાવતી હોય છે. આવાં કાળાં કૂંડાળાંને કન્સીલર વડે છુપાડી દેવામાં આવે તો જ ત્વચાનો રંગ એકસમાન લાગે. મેકઅપના સામાન્ય નિયમ પ્રમાણે કન્સીલર હંમેશાં તમારા ફાઉન્ડેશનથી એક કે બે શેડ આછા શેડના હોવા જોઈએ અને ફાઉન્ડેશનની પહેલાં લગાડવા જોઈએ, કારણ કે એમ કરવાથી જ્યાં એક બાજુ એ ડાર્ક સર્કલ્સને ઢાંકી દે છે ત્યાં જ બીજી બાજુ એની ઉપર ફાઉન્ડેશન લગાડવામાં આવે ત્યારે એ એની સાથે મિક્સ થઈને ત્વચાનો રંગ એકસમાન કરી દે છે. નવા ટ્રેન્ડ મુજબ ચહેરા પર ઇલ્યુમિનેટિંગ ઇફેક્ટ લાવવા ચિરાગ સિલેક્ટ મૉઇસ્ચર કવર નામે ઓળખાતાં કન્સીલર્સ વાપરવાની સલાહ આપે છે. આવાં કન્સીલર્સ આંખની આસપાસની ત્વચાને ઇલ્યુમિનેટિંગ મેકઅપ માટે જરૂરી સૅટિનના કપડા જેવી હળવી ચમકવાળી અને આછી ભીનાશવાળી ઇફેક્ટ આપે છે.